ສະມາຄົມ ສະຕີລາວ ອາເມຣິກັນ ໃນຂົງເຂດ ນະຄອນຫຼວງ ວໍຊິງຕັນ ສະເຫຼີມສະຫລອງວັນແມ່ 
ວັນຄົບຮອບປີທີ 21 ຂອງ ສະມາຄົມສະຕີລາວ ອາເມຣິກັນ ເປັນວັນສະຫລອງບຸນວັນແມ່ ຊຶ່ງພ້ອມ ນັ້ນກໍສະຫລອງເດືອນ ມູນມໍລະດົກ ຂອງຊາວເອເຊຍປາຊິຟິກ ທີ່ ນະຄອນຫລວງ ວໍຊິງຕັນນຳ
ເດືອນພຶດສະພາ ແມ່ນເດືອນສະຫລອງວັນແມ່ ແລະສະຫລອງວັນມູນມໍລະດົກຊາວເອ ເຊຍປາຊິຟິກ ຢູ່ໃນສະຫະລັດ ເພາະສະນັ້ນ ໃນລາຍການຊີວິດຊາວລາວມື້ນີ້ ວີໂອເອ ຈຶ່ງຈະນຳສະເໜີການສຳພາດ ແລະຟັງການຮ້ອງເພງ ແລະເສບດົນຕີພື້ນເມືອງລາວ ຂອງ ບັນດາລູກຫລານອາເມຣິກັນເຊື້ອສາຍລາວ ຜູ້ທີ່ເກີດໃຫຍ່ຢູ່ໃນ ສະຫະລັດ ວ່າເຂົາເຈົ້າມີ ຄວາມບາກບັ່ນ ພາກັນຮັກສາຮີດ ຄອງປະເພນີ ແລະຄະນົບທຳນຽມ ອັນເປັນການນຳພາ ຂອງ ສະມາຄົມສະຕີລາວອາເມຣິກັນ ແລະບັນດາພໍ່ແມ່ຜູ້ປົກຄອງຢ່າງໃດ ຊຶ່ງ ກິ່ງສະຫວັນ ຈະນຳມາສະເໜີທ່ານໃນອັນດັບຕໍ່ໄປ ສະບາຍດີທ່ານຜູ້ຟັງທີ່ເຄົາລົບ ໃນຕອນແລງວັນສຸກ ທີ 20 ພຶດສະພາ ອາທິດແລ້ວນີ້ ຢູ່ ຮ້ານອາຫານແຫ່ງນຶ່ງໃນເຂດນະຄອນຫລວງ ວໍຊິງຕັນ ສະມາຄົມສະຕີລາວອາເມຣິກັນ ໂດຍການນຳພາຂອງ ຂອງຍານາງແກ້ວມະນີວັນ ສີຫາລາດ ຊ່ຶງເປັນປະທານມາໄດ້ສາມ ປີແລ້ວ ແລະກໍເປັນປີສຸດທ້າຍຂອງການຮັບໃຊ້ ສະມາຄົມດັ່ງກ່າວ ໄດ້ຈັດສະຫຼອງບຸນ ວັນແມ່ຂຶ້ນ ເຂົ້າຮ່ວມພິທີໃນຄໍ່າຄືນນັ້ນ ກໍມີບັນດາພໍ່ແມ່ຜູ້ປົກຄອງ ພ້ອມດ້ວຍລູກຫລານ ທັງຍິງ ແລະຊາຍ ແລະບັນດາແຂກຜູ້ມີກຽດທັງໝົດ 200 ຄົນ ພາກັນ ນຸ່ງເຄື່ອງພື້ນເມືອງ ລາວຢ່າງງົດງາມ ເຕົ້າໂຮມກັນສະຫລອງວັນດັ່ງກ່າວ ແລະຊົມຝີມືທີ່ມີພອນສະຫວັນ ໃນ ການເສບດົນຕີພື້ນເມືອງ ການຟ້ອນ ແລະການຮ້ອງເພງ ຂອງພວກລູກຫລານອາເມຣິກັນ ຜູ້ເກີດໃໝ່ໃຫຍ່ລຸນຢູ່ໃນສະຫະລັດ ປີນີ້ເປັນປີທີ 21 ແລ້ວ ນັບແຕ່ມື້ສະມາຄົມຍິງລາວ ປະຈຳເຂດນະຄອນຫລວງ ວໍຊິງຕັນ ໄດ້ຖືກກໍ່ຕັ້ງຂຶ້ນມາ ນອກຈາກ ເດືອນພຶດສະພາ ຈະ ເປັນເດືອນວັນແມ່ແລ້ວ ເດືອນດັ່ງກ່າວຍັງເປັນວັນຄົບຮອບປີເພື່ອສະຫລອງບຸນວັນມໍລະ ດົກ ຂອງຊາວເອເຊຍປາຊິຟິກຢູ່ທົ່ວປະເທດນຳດ້ວຍ ພົນລະເມືອງນັບບໍ່ຖ້ວນຢູ່ໃນອາເມຣິກາ ໄດ້ພາກັນນຳເອົາເຄົ້າມູນມໍລະດົກ ແລະ ວັດທະ ນາທໍາ ມາເພີ້ມພູນຢູ່ໃນແຜ່ນດິນໃໝ່ ຊຶ່ງເປັນປະເທດທີ່ໃຫ້ຄວາມອຸປາລະ ໃນການຕັ້ງຕົ້ນຊີວິດໃໝ່ຂອງເຂົາເຈົ້າ ທັງໃຫ້ການສຶກສາ ຕັ້ງແຕ່ຊັ້ນຕໍ່າຂຶ້ນໄປຫາສູງ ແລະໃຫ້ຜົນສຳ ເລັດຕ່າງໆນາໆນຳ ວັນແມ່ສາກົນຈະສະຫລອງກັນຢູ່ທົ່ວໂລກ ຕາມປົກກະຕິແລ້ວຢູ່ໃນສະຫະລັດ ວັນແມ່ ແມ່ນຕົກຖືກວັນອາທິດທີສອງຂອງເດືອນພຶດພາ ແລະໄດ້ສະຫລອງກັນມາເປັນເວລາ ຮ້ອຍກວ່າປີແລ້ວ ເພາະສະນັ້ນ ເນື່ອງໃນໂອກາດອັນສຳຄັນດັ່ງກ່າວນີ້ ສະມາຄົມສະຕີ ລາວອາເມຣິກັນ ຈຶ່ງໄດ້ນຳພາຈັດງານກິນລ້ຽງສັງສັນປະຈຳປີກັນ ສະມາຄົມສະຕີລາວ ອາເມຣິກັນ ເປັນອົງການຈັດຕັ້ງອາສາສະໝັກ ທີ່ບໍ່ສ້າງຜົນກຳໄລ ເນັ້ນໜັກໃສ່ການສິດ ສອນພາສາລາວ ແລະວັດທະນາທຳລາວ ໃຫ້ແກ່ພວກລູກຫລານຜູ້ເກີດໃໝ່ໃຫຍ່ລຸ່ນ ຮຽນຮູ້ເຖິງຮາກເຫງົ້າຄວາມເປັນມາຂອງສັງຄົມຊີວິດລາວ ໃນຄໍ່າຄືນກິນລ້ຽງສັງສັນວັນແມ່ນີ້ ພວກລູກຫລານຍິງ ແລະຊາຍໄດ້ພາກັນມາ ສະແດງເຖິງຄວາມສາມາດ ແລະຜົນງານທີ່ ເຂົາເຈົ້າຮໍ່າຮຽນມາ ໃຫ້ປະຊາຄົມໄດ້ຊົມ ແລະປື້ມປິຕິຍິນດີນຳ ບັດນີ້ເຮົາມາຟັງການສຳພາດກັບບັນດາລູກຫລານ ອາເມຣິກັນເຊື້ອສາຍລາວເບິ່ງເໜາະ ວ່າ ເຂົາເຈົ້າຈະພາກັນຄິດຢ່າງໃດ: ທ້າວ Ryan ພູແກ້ວ ພັມມະຈັນ ອາຍຸ 16 ປີ ກຳລັງຮຽນຢູ່ມັດທະຍົມກາງ ມັກ ຫລິ້ນດົນຕີພື້ນເມືອງລາວ ແລະມີຄວາມຫວັງທີ່ຈະຍຶດຖືເອົາວິຊາ sound engineer ຫລື ນັກວິຊະ ວະກອນດ້ານຄວບຄຸມສຽງ Ryan ໄດ້ກ່າວຕໍ່ ວີໂອເອ ແລະຫລິ້ນຊໍອີ້ສູ່ຟັງດັ່ງນີ້ : ລູກຫລານລາວຄົນຕໍ່ໄປໄດ້ແກ່ ທ້າວ Sky ແກ້ວພັນບົວ ອາຍຸ 14 ປີ ກຳລັງຮຽນຢູ່ ມັດທະຍົມກາງ ລາວມັກເປົ່າແຄນ ແລະມີຄວາມໄຝ່ຝັນວ່າຈະເປັນນາຍທະຫານ ຂອງ ກອງທັບເຮືອສະຫະລັດ ໃນອະນາຄົດ ທ້າວ Sky ໄດ້ກ່າວຕໍ່ ວີໂອເອ ດັ່ງນີ້ : ລູກຫລານທີ່ໜ້າຮັກອີກຜູ້ນ່ຶງກໍຄື ນາງແອມມາ ກິ່ງແກ້ວ ອາຍຸ 10 ປີ ມີພອນສະຫວັນດ້ານ ຮ້ອງເພງ ຢາກຈະເປັນນັກອອກແບບ ແລະນັກຮ້ອງໃນອະນາຄົດ ແອມມາ ໄດ້ຮ້ອງເພງທີ່ ແມ່ໄດ້ແຕ່ງໃຫ້ ກ່ຽວກັບຊີວິດເວລາທີ່ຍັງຢູ່ໃນສູນອົບພະຍົບ ຊຶ່ງແອມມາໄດ້ມາຮ້ອງສະ ແດງໃຫ້ບັນດາແຂກຜູ້ມີກຽດຟັງໃນຕອນນຶ່ງດັ່ງນີ້ : ຍານາງສົມເກັນ ກິ່ງແກ້ວ ແມ່ຂອງນາງແອມມາ ຜູ້ທີ່ໄດ້ກຳກັບກັບລູກສາວຢ່າງໃກ້ຊິດໃນ ການຮໍ່າຮຽນ ແລະໄດ້ກ່າວຕໍ່ ວີໂອເອວ່າ : ສະຫະລັດເປັນປະເທດທີ່ກວ້າງໃຫຍ່ໄພສານ ບໍ່ວ່າຊົນຊາດໃດກໍຕາມ ທີ່ໄດ້ເຂົ້າມາຕັ້ງຖິ່ນຖານຊີວິດໃໝ່ ການຮັກສາວັດທະນາທຳຂອງເຂົາເຈົ້າ ບໍ່ວ່າຈະເປັນ ດ້ານພາສາ ປະເພນີ ສາສະໜາ ການນຸ່ງຖື ແລະການດຳລົງຊີວິດທົ່ວໄປກໍຕາມ ກໍແມ່ນຈະເປັນການທ້າທາຍ ຢ່າງໃຫຍ່ ເພາະວ່າສິ່ງເຫຼົ່ານີ້ຈະຖືກປົກຄຸມໄປດ້ວຍ ສັງຄົມໃຫຍ່ ດ້ວຍເຫດນີ້ບັນດາພໍ່ແມ່ຜູ້ປົກຄອງ ແລະຊະມາຊິກສັງຄົມ ຈຶ່ງຕ້ອງໄດ້ພາກັນເອົາໃຈໃສ່ປະກອບສ່ວນຊ່ວຍກັນ ຢ່າງແຂງຂັນ ສິດສອນໃຫ້ພວກລູກເຕົ້າໄດ້ຮູ້ເຖິງທີ່ມາຂອງຕົນເອງ ອັນເປັນຄວາມຮັບ ຜິດຊອບເຮັດໃຫ້ ສະຫະລັດ ເປັນປະເທດທີ່ຈະເລີນຮຸ່ງເຮື່ອງ ແລະອຸດົມຮັ່ງມີໄປດ້ວຍວັດທະນາທຳຕ່າງໆຢ່າງຫຼາກຫຼາຍ